Trei bărbați s-au înecat în râul Tisa în timp ce încercau să fugă din Ucraina
Data publicării:
Cadavrele a trei bărbaţi, care au încercat „probabil” să părăsească Ucraina, au fost găsite în râul Tisa, la graniţă cu România, au anunţat marţi poliţiştii de frontieră ucraineni, relatează AFP, potrivit Agerpres.
În Ucraina, bărbaţilor cu vârsta cuprinsă între 18 şi 60 de ani le este interzis să părăsească ţara, cu puţine excepţii, conform legii marţiale.
De la începutul invaziei ruse, în februarie 2022, mulţi bărbaţi au părăsit ţara, ilegal sau legal, pentru a evita recrutarea în armată.
Aceste temeri sunt din ce în ce mai puternice cu zece zile înainte de intrarea în vigoare a unei noi legi care ar trebui să facă posibilă mobilizarea mai multor militari.
Corpurile celor trei bărbaţi au fost scoase luni din râul Tisa, în Transcarpatia, a anunţat poliţia de frontieră într-un comunicat.
Un pescar a găsit trupul neînsufleţit al unui tânăr de 28 de ani care locuia în vestul ţării, potrivit aceleiaşi surse.
Poliţiştii de frontieră au găsit apoi alte două cadavre. Unul dintre bărbaţi, în vârstă de 20 de ani, locuia în nord-estul Ucrainei, în timp ce identitatea celui de-al treilea „nu a fost încă stabilită”.
Prin urmare, cel puţin doi dintre ei aveau vârsta necesară pentru a fi recrutaţi în armată. Cu toate acestea, autorităţile ucrainene nu au confirmat în mod clar că ei fugeau de mobilizare.
„Cel mai probabil este vorba despre persoane care încercau să treacă graniţa ilegal”, a declarat purtătorul de cuvânt al poliţiei de frontieră, Andrii Demchenko, pentru AFP.
Cursul de apă este „periculos”, a afirmat poliţia de frontieră, denunţând „infractorii dornici de profituri ilicite” care le propun celor ce vor să fugă să-i traverseze râul.
Autorităţile avertizează cu regularitate asupra acestor riscuri, râul Tisa fiind adesea folosit de persoanele care vor să fugă din Ucraina.